El Guerrouj je nekdanji tekač na srednje proge in aktualni svetovni rekorder v teku na 1500 m, miljo in 2000 m. V nastopih na treh olimpijskih igrah je osvojil dve zlati medalji na Olimpijskih igrah 2004 v teku na 1500 in 5000 m ter srebrno medaljo na Olimpijskih igrah 2000 v teku na 1500 m. Na svetovnih prvenstvih je štirikrat zapored zmagal v teku na 1500 m, v letih 1997, 1999, 2001 in 2003, ob tem pa je osvojil še srebrni medalji v letih 1995 na 1500 m in 2003 na 5000 m. Na svetovnih dvoranskih prvenstvih je dvakrat zmagal na 1500 m in enkrat na 3000 m. Še veljavne svetovne rekorde v teku na 1500 m je postavil 14. julija 1998 v Rimu s časom 3:26,00, na miljo 7. julija 1999 v Rimu s časom 3:43,13 ter na 2000 m pa 7. septembra 1999 v Berlinu s časom 4:44,79. V letih 1999, 2001, 2002 in 2003 je bil izbran za atleta leta. 21. novembra 2014 je bil sprejet v Mednarodni atletski hram slavnih.